**Ομιλία Προέδρου ΔΗΣΥ κ. Αννίτας Δημητρίου στην 49η επέτειο**

**από την ίδρυση της Παράταξης**

Αγαπητοί Τιμώμενοι και Τιμώμενες

Αξιωματούχοι της Παράταξης μας

Φίλες και φίλοι

Πολλοί και πολλές από εσάς, οι περισσότεροι, έχετε ζωντανές αναμνήσεις από το 1976. Αναμνήσεις απ’ την ανοικτή πληγή της εισβολής.

Από έναν λαό αποφασισμένο να μην λυγίσει. Να μην υποταχθεί. Να μην δεχτεί μοιρολατρικά την τύχη του. Αλλά να πολεμήσει με όλες του τις δυνάμεις για το δίκιο του.

Να σταθεί στα πόδια του. Να στήσει απ’ την αρχή βιός, δουλειά και ζωή. Να ξανακτίσει μια τραυματισμένη από τον διχασμό, την εισβολή και την κατοχή, κοινωνία και μια κατεστραμμένη οικονομία.

Σε αυτό το περιβάλλον ο Γλαύκος Κληρίδης ίδρυσε την Παράταξη μας. Για να επουλώσει τις πληγές. Να ενώσει τους Έλληνες της Κύπρου και να διαμορφώσει τις συνθήκες για επίλυση του Κυπριακού, για επιστροφή των προσφύγων, για οικονομική και πολιτική αναγέννηση του ευάλωτου κράτους.

Από το 1976 η πατρίδα μας έχει διανύσει μια μακρά και δύσκολη πορεία. Με πολλές θυσίες απ’ τους πολίτες, η Κύπρος μεταμόρφωσε θεαματικά τις οικονομικές, πολιτικές και κοινωνικές της συνθήκες.

Σήμερα, με όλες τις προκλήσεις, είναι μια σύγχρονη ευρωπαϊκή χώρα. Ακόμα πληγωμένη από την κατοχή, αλλά με ικανοποιητικό επίπεδο ζωής, δυναμική οικονομία, καλλιεργημένο ανθρώπινο κεφάλαιο και εμπεδωμένους δημοκρατικούς θεσμούς που λειτουργούν.

Φαντάζεστε πού θα ήταν η χώρα μας χωρίς το όραμα του Γλαύκου Κληρίδη; Χωρίς την ΕΕ; Χωρίς τη συμβολή του Δημοκρατικού Συναγερμού στην οικοδόμηση μιας ισχυρής οικονομίας; Στην πολιτική σταθερότητα, στον δυτικό προσανατολισμό, στην κοινωνική συνοχή;

Ειδικά σήμερα, σε ένα περιβάλλον αστάθειας και αβεβαιότητας, είναι αμφίβολο αν θα επιβίωνε η Κυπριακή Δημοκρατία χωρίς τον Δημοκρατικό Συναγερμό.

Δηλαδή χωρίς τη δική σας συμβολή, αγαπητοί συναγωνιστές και συναγωνίστριες, που σας κοιτάζουμε εμείς οι νεότεροι με σεβασμό και δέος.

Σε ποια κατάσταση θα ήταν η Κύπρος αν δεν δίνατε και αν δεν κερδίζατε προσωπικές πολιτικές μάχες σε κάθε πόλη, σε κάθε χωριό, σε κάθε κοινωνικό πεδίο;

Χωρίς τη σταθερή παρουσία και την καθοριστική συμβολή, όλα αυτά τα χρόνια, των βουλευτών και βουλευτριών μας, αλλά και όλων των στελεχών μας, δεν θα είχαμε φτάσει έως εδώ.

Απόψε τιμούμε εκείνους και εκείνες, που ο κόσμος μας ανέδειξε στο αξίωμα του βουλευτή. Που στάθηκαν όρθιοι και πάλεψαν για τον τόπο και τους ανθρώπους του, σε όλες τις κρίσιμες στιγμές, από τα έδρανα της Βουλής.

Αυτούς που, μαζί με τα μέλη μας, έβαλαν πλάτη όταν η πατρίδα το είχε ανάγκη. Η σημερινή μας πορεία είναι και δικό τους έργο. Τους ευχαριστούμε, με σεβασμό και βαθιά ευγνωμοσύνη. Γιατί τους οφείλουμε πολλά, όχι μόνο τιμή, αλλά και μνήμη και συνέχεια.

Η ηθική επιταγή του Κληρίδη είναι μία:

Η παράταξη δημιουργήθηκε για να υπηρετεί την πατρίδα και όχι τις όποιες προσωπικές φιλοδοξίες.

Το συμφέρον του κόμματος δεν είναι άλλο από το συμφέρον της Κύπρου.

Η παράταξη μας δημιουργήθηκε για να ανοίγει δρόμους. Να σπρώχνει τη χώρα μπροστά. Να πρωταγωνιστεί, όχι να ακολουθεί. Να προτείνει, όχι να φωνάζει. Να υπηρετεί αρχές, όχι μικροκομματικές στρατηγικές.

Και, σε κάθε δίλημμα, να παίρνει καθαρή θέση, υπερασπιζόμενη τον πολίτη, το συλλογικό συμφέρον και το μέλλον των νέων γενιών.

Στα δικά του βήματα κινούμαστε, όλες οι ηγεσίες, διαχρονικά.

Δεν ήταν εύκολο το έργο του κόμματος, όλα αυτά τα 49 χρόνια. Και είστε εδώ εσείς, πολύ περισσότερο από εμένα, να το πιστοποιήσετε. Η παράταξή μας πέρασε πολλά.

Αλλά με όλες τις κακοδαιμονίες και τις αναταράξεις μας… με όλους τους εγωισμούς και τις ιδιοτροπίες μας… πάντοτε, στο τέλος, βάζαμε τα προσωπικά προβλήματα στην άκρη και γινόμασταν μια γροθιά.

Την ώρα της κρίσης μία είναι η σωστή προτεραιότητα: η πατρίδα, η δημοκρατία, η συλλογική ευημερία υπεράνω όλων.

Σήμερα είναι μια τέτοια στιγμή. Σε έναν χρόνο έχουμε εκλογές.

Ήδη η κοινωνία μας είναι στα πρόθυρα ενός νέου διχασμού. Ήδη περισσεύει η τοξικότητα.

Ο νηφάλιος δημόσιος διάλογος γίνεται ολοένα και πιο περιζήτητος. Η ψυχραιμία και η λογική δεν γεμίζουν πρωτοσέλιδα. Τα επιχειρήματα δεν βρίσκουν εύκολα χώρο στα κοινωνικά δίκτυα. Αντίθετα, προτιμάται η εντυπωσιοθηρία, οι φωνασκίες, οι ακρότητες.

Το οξυγόνο του Δημοκρατικού Συναγερμού ήταν πάντα η σοβαρότητα και η υπευθυνότητα. Σύμμαχος του πάντα είναι ο ενημερωμένος πολίτης. Που παίρνει ελεύθερος τη σωστή απόφαση για τη χώρα του και τη ζωή του.

Δεν φοβόμαστε τον ελεύθερο και ανοικτό πολιτικό διάλογο γιατί ξέρουμε τι πιστεύουμε, ξέρουμε που θέλουμε να πάμε τη χώρα. Επιδιώκουμε την πολιτισμένη πολιτική αντιπαράθεση για να βοηθήσουμε τον πολίτη να αποφασίσει.

Αλήθεια όμως, βλέπετε σήμερα πολλές πολιτικές δυνάμεις να επενδύουν στον νηφάλιο διάλογο; Αντίθετα διαπιστώνουμε μια λαϊκίστικη συμμαχία που διαπερνά οριζόντια το πολιτικό φάσμα, με κοινά χαρακτηριστικά:

Συνθήματα χωρίς επιχειρήματα και ατάκες χωρίς περιεχόμενο.

Ριζοσπαστική αμφισβήτηση των θεμελίων που μας οδήγησαν σε προκοπή και ευημερία.

Εγκληματική επιπολαιότητα στον χειρισμό σημαντικών θεμάτων και με θλιβερές συνέπειες στην εικόνα της χώρας.

Προσωποπαγή, ετερόκλητα σχήματα που στοιχηματίζουν στο χάος για να εξυπηρετήσουν προσωπικά σχέδια ετών.

Συλλήβδην απαξίωση των θεσμών που οδηγεί στην αστάθεια και την ακυβερνησία.

Και τελευταία, ένας ντροπιαστικός αντισημιτισμός που απομονώνει τη χώρα μας από πολύτιμες συμμαχίες.

Φίλες και φίλοι,

Το μοναδικό αξιόμαχο ανάχωμα της χώρας στον καταστροφικό λαϊκισμό, την καλλιέργεια της αναταραχής και του νέου διχασμού το βλέπετε γύρω σας. Είστε εσείς οι ίδιοι, η ραχοκοκαλιά του κόμματός μας.

Είναι χρέος μας να αντιδράσουμε πριν είναι πολύ αργά για τη χώρα. Πριν τη βουλιάξουν στην πόλωση και την τοξικότητα που θα δηλητηριάσει πολιτική και οικονομία.

Και στο τέλος, κάθε εργαζόμενος και κάθε επιχείρηση θα έχει τραγικές οικονομικές συνέπειες.

Ας μην σπεύσουν κάποιοι να κατηγορήσουν τον Δημοκρατικό Συναγερμό ότι υπερασπίζεται το υποτιθέμενο «σύστημα».

Αυτό που υπερασπιζόμαστε είναι αρχές, αξίες και κατακτήσεις του λαού μας:

Υπερασπιζόμαστε τη λογική και αντιπαλεύουμε τον λαϊκισμό.

Υπερασπιζόμαστε την ελευθερία και τη δημοκρατία. Υπερασπιζόμαστε τους θεσμούς που, παρά τις ατέλειες τους, αποτελούν κορυφαία κατάκτηση κάθε ανυπεράσπιστου πολίτη.

Υπερασπιζόμαστε τα οικονομικά θεμέλια που θέσαμε και που οδηγούν τη χώρα μας στην ανάπτυξη και την παραγωγή κοινωνικού μερίσματος.

Υπερασπιζόμαστε τον δυτικό προσανατολισμό της χώρας και τις συμμαχίες που φτιάξαμε με κόπο. Για να ανατρέψουμε τα δεδομένα της κατοχής και να προστατεύσουμε τα συμφέροντα μας από μια επεκτατική και αναθεωρητική Τουρκία.

Υπερασπιζόμαστε το θεμελιώδες δικαίωμα του κυπριακού ελληνισμού στην εθνική και πολιτισμική του συνείδηση απέναντι στις προσπάθειες επιβολής του νεοκυπριακού ιδεολογήματος.

Αυτό είναι το μόνο σύστημα που υπερασπίζεται ο Δημοκρατικός Συναγερμός. Για τα υπόλοιπα πρέπει να καταλάβουν το εξής:

Αν κάποιος είναι πρωταγωνιστής της εξέλιξης, των μεταρρυθμίσεων και του εκσυγχρονισμού στον τόπο μας είναι ο Δημοκρατικός Συναγερμός.

Εμάς η μόδα της ρηχής αντισυστημικότητας δεν μας αφορά.

Τις μεταρρυθμίσεις που τολμήσαμε να κάνουμε εμείς, οι εκπρόσωποι του λαϊκίστικου σκότους δεν θα τις τολμούσαν ποτέ.

Γιατί η ρήξη πάει μαζί με το πολιτικό κόστος. Και οι λαϊκιστές πάντα θα βάζουν το βραχυπρόθεσμο κέρδος τους πάνω από το συμφέρον της πατρίδας.

Η Κύπρος δεν αντέχει άλλο επικίνδυνο ερασιτεχνισμό και φθηνό εντυπωσιασμό, από όπου και αν προέρχεται.

Η χώρα δεν χρειάζεται εύκολα συνθήματα που συστηματικά φέρνουν εθνικές ήττες. Έχει ανάγκη από ενότητα, σοβαρότητα και θεσμική ευθύνη.

Πριν λίγες εβδομάδες είχαμε την ντροπιαστική ήττα με ψήφισμα που κατέθεσε το ΕΛΑΜ στο Ευρωκοινοβούλιο. Τώρα συνέβη ακόμα ένα περιστατικό, με ευρωβουλευτή που έδωσε υπόσταση στο ψευδοκράτος. Απαράδεκτο και καταδικαστέο.

Δεν θα υπαγορεύσω στον κάθε πολίτη πώς να ψηφίσει. Αυτή είναι η δημοκρατία. Θα πω όμως ότι η ψήφος μας φέρνει πραγματικές συνέπειες. Στην οικονομία, στον καθένα από εμάς, και στα εθνικά μας θέματα. Γι’ αυτό χρειάζεται σύνεση και σωφροσύνη.

Απευθύνω έκκληση για σοβαρότητα προς όλους. Δεν θέλουμε άλλη τοξικότητα, δεν θέλουμε άλλη επιπολαιότητα.

Στον Δημοκρατικό Συναγερμό η αποστολή μας είναι συγκεκριμένη και διαχρονική:

Εργαζόμαστε για μια ελεύθερη, ενωμένη, ειρηνική και δημοκρατική Κύπρο. Μια Κύπρο στον πυρήνα της Ευρώπης και του δυτικού κόσμου, με τον οποίον μοιραζόμαστε τις ίδιες δημοκρατικές αξίες και ευαισθησίες.

Επιδιώκουμε η χώρα μας να εξελίσσεται, να προοδεύει και να αναπτύσσεται σε περιβάλλον ασφάλειας, σταθερότητας και συναίνεσης.

Η αποστολή μας δεν αλλάζει είτε βρισκόμαστε στην κυβέρνηση είτε στην αντιπολίτευση: Πάντοτε κινούμαστε για να εγγυηθούμε τη σταθερότητα, να βοηθήσουμε τη χώρα μας να αντιμετωπίσει τις προκλήσεις και να προχωρήσει μπροστά.

Παράλληλα, αλλάζουμε, εξελισσόμαστε, για να μπορέσουμε να αλλάξουμε ό,τι μας πληγώνει χωρίς να γκρεμίσουμε τη χώρα. Όπως πάντα έκανε αυτή η παράταξη.

Προχωράμε μπροστά ενωμένοι, με τον πλουραλισμό των απόψεων των στελεχών μας, αλλά αποφασισμένοι να απαντούμε στις ανησυχίες των συμπολιτών μας. Με θέσεις και πολιτικές.

Στο πλαίσιο αυτό δεν κάνουμε εκπτώσεις και συμβιβασμούς σε θέματα εντιμότητας: Επιδιώκουμε διαφάνεια παντού, ενίσχυση του ελέγχου και της λογοδοσίας, καθώς και μηδενική ανοχή σε φαινόμενα διαφθοράς.

Λογοδοτούμε μόνο στους πολίτες, δεν έχουμε εξαρτήσεις από κανέναν.

Φίλες και φίλοι,

Υπάρχει μια έκφραση που λέει: «ή είσαι στη λίστα των καλεσμένων ή είσαι στο μενού».

Σήμερα, την εποχή των απρόβλεπτων μεταβολών στον κόσμο και τη γειτονιά μας, την εποχή της οικονομικής πίεσης, της ακρίβειας και της ανασφάλειας, ο τόπος χρειάζεται αλλαγές με ασφάλεια.

Θα προχωρήσουμε, όπως κάναμε πάντα, καταθέτοντας ένα μεταρρυθμιστικό και εκσυγχρονιστικό όραμα που θα προσδώσει αυτοπεποίθηση για τις δυνατότητες του λαού μας και θα καταστήσει την Κύπρο μέρος της λύσης και όχι του προβλήματος.

Στα εξωτερικά μέτωπα θέλουμε να θωρακίσουμε την Κύπρο, σε επίπεδο άμυνας, πολιτικής και συμμαχιών, να την κάνουμε πιο ασφαλή και πιο δυνατή.

Στην εσωτερική διακυβέρνηση να υπερασπιστούμε τους πολίτες που πλήττονται και να σχεδιάσουμε την επόμενη αναπτυξιακή φάση της Κύπρου.

Με βελτίωση των θεσμών ώστε να γίνουν πιο αποτελεσματικοί και να εγγυώνται καλύτερα τη δικαιοσύνη και την ισονομία.

Καταθέτουμε τεκμηριωμένες προτάσεις και λύσεις προς δημόσια διαβούλευση και είμαστε έτοιμοι να βοηθήσουμε από τη θέση μας στη Βουλή.

Καλούμε την κυβέρνηση να κινητοποιηθεί προς αυτές, ακριβώς, τις κατευθύνσεις.

Απευθύνουμε σε όλες τις πολιτικές δυνάμεις έκκληση για νηφαλιότητα, υπευθυνότητα, σοβαρότητα.

Για αποφυγή του λαϊκισμού που, για φθηνούς πολιτικούς πόντους, διαβρώνει την εμπιστοσύνη και την ενότητα, οδηγώντας μας σε νέες καταστροφές.

Συναγωνιστές και συναγωνίστριες,

49 χρόνια μετά, δεν έχουμε δικαίωμα στην αδράνεια.

Ο Δημοκρατικός Συναγερμός δεν ιδρύθηκε για να επαναπαύεται, αλλά για να προηγείται.

Αν δεν ενωθούμε και δεν συσπειρωθούμε εμείς, δεν θα ενώσουμε κανέναν.

Γι’ αυτό και σήμερα, ανανεώνουμε τις δεσμεύσεις μας εδώ. Και σας καλώ όλους να συμπορευτούμε σε αυτή την προσπάθεια:

Να συνεχίσουμε τις προσπάθειες να απελευθερώσουμε και να επανενώσουμε τον τόπο μας. Ώστε να γίνει πηγή ειρήνης και ευημερίας, για όλους.

Να απευθυνθούμε ενωμένοι στην κοινωνία τους επόμενους μήνες. Για να δημιουργήσουμε μια μεγάλη συμμαχία υπεύθυνων πολιτών απέναντι στην πόλωση και τη δημαγωγία.

Με τη συνείδηση μιας παράταξης με ιστορικό βάθος, σταθερές ιδέες, στελέχη, προσφορά.

Που πάντα σήκωνε τη χώρα στις πλάτες της κόντρα στο ρεύμα.

Την έβγαζε από τα αδιέξοδα, έδινε ελπίδα και σχέδιο για την επόμενη μέρα.

Μαζί δεν έχουμε να φοβηθούμε τίποτε.

Ο Δημοκρατικός Συναγερμός γεννήθηκε στα δύσκολα και είναι για τα δύσκολα. Δεν μας χαρίστηκε τίποτα. Κτίσαμε βήμα-βήμα την πορεία μας, με κόπο, με ρίσκο, με αποφάσεις που δεν ήταν πάντα εύκολες αλλά αποδείχθηκαν σωστές.

Κι αυτή είναι η διαφορά μας. Όταν άλλοι φώναζαν συνθήματα, εμείς κάναμε δουλειά.

Ο Δημοκρατικός Συναγερμός είναι η ιστορία του, είναι το σήμερα, είναι το αύριο. Είναι ο κόσμος του.

Και αυτή η Παράταξη μπορεί. Το απέδειξε. Το αποδεικνύει. Και θα το αποδείξει ξανά.

Γιατί έχει όραμα. Έχει πλάνο. Έχει ψυχή.

Είμαστε έτοιμοι. Πάμε μπροστά.

Μαζί. Με δύναμη, με πίστη, με αποφασιστικότητα.

Και θα είμαστε και του χρόνου εδώ, γιορτάζοντας μισό αιώνα ζωής!

Πρώτη και πρωταγωνιστική δύναμη του τόπου!

Σας ευχαριστώ

Να είστε καλά!

Σας ευχαριστώ από καρδιάς.

Προχωράμε όλοι μαζί για ένα ισχυρό Δημοκρατικό Συναγερμό.

Για την Κύπρο μας. Για την πατρίδα μας. Γι’ αυτά που αγαπάμε πάνω απ’ όλα!